DA Den Europæiske Unions Tidende C 407/1

UDTALELSE FRA KOMMISSIONEN

af 14. november 2014

om udkastet til forordning fra Den Europæiske Centralbank om pengemarkedsstatistik

2014/C 407/01

Indledning

Den 8. september 2014 modtog Kommissionen en anmodning fra Den Europæiske Centralbank (ECB) om en udtalelse om et udkast til en ny forordning om pengemarkedsstatistik.

Kommissionen hilser anmodningen velkommen og anerkender, at ECB hermed handler i overensstemmelse med sin forpligtelse til at høre Kommissionen om udkast til forordninger fra ECB i tilfælde af tilknytning til Kommissionens statistikkrav, jf. artikel 5, stk. 2, i Rådets forordning (EF) nr. 2533/98 af 23. november 1998 om ECB's (1) indsamling af statistisk information, med henblik på at sikre den sammenhæng, der kræves for at udarbejde statistikker, som opfylder ECB's og Kommissionens respektive informationsbehov. Et godt samarbejde mellem ECB og Kommissionen gavner begge institutioner og også brugerne og respondenterne, idet udarbejdelsen af europæiske statistikker bliver mere effektiv. Kommissionen noterer også med tilfredshed, at der udtrykkeligt henvises til dens udtalelse i den nævnte forordning.

Kommissionen hilser ECB's initiativ til indsamling af data om pengemarkeder velkommen. Kommissionen støtter alle bestræbelser på at øge disse markeders gennemsigtighed og erkender behovet for data til fastsættelse af pålidelige og velbegrundede benchmarks i overensstemmelse med de retningslinjer, der for nylig er udstedt af Den Internationale Børstilsynsorganisation (IOSCO) og Den Europæiske Banktilsynsmyndighed (EBA).

Forslagets fordele er klare og væsentlige, og de er vigtige for en lang række interessenter og til forskellige formål: pengepolitiske analyser, fastsættelse af rentebenchmarks, banktilsynsopgaver, politikanalyser og gennemsigtighed af disse markeder. Alle har afgørende betydning for et velfungerende finansielt system.

Kommissionen anser det for vigtigt, at alle data, som ECB indsamler om pengemarkeder ved hjælp af denne forordning, stilles til rådighed for andre relevante EU-myndigheder, så de kan udføre deres opgaver.

Den foreslåede dataindsamling finder sted fra monetære finansielle institutioner (MFI). Kommissionen er betænkelig ved, at MFI-listen indeholder enheder, som ikke er aktive indskudsmodtagere, og understreger, at de statistiske principper bør overholdes.

Bemærkninger til og foreslåede ændringer af lovgivningsforslaget

Dette initiativ vil kræve, at der indberettes en række pengemarkedstransaktioner som f.eks. usikrede gældsinstrumenter, visse kortfristede værdipapirfinansieringstransaktioner (f.eks. genkøbsaftaler og buy-sell-back-forretninger) og derivater. Indberetningen vil derfor gøre det muligt for ECB at udføre sine opgaver og udarbejde omfattende, detaljerede og harmoniserede statistiske data om pengemarkeder i euroområdet.

Dette initiativ er tæt forbundet med to centrale lovgivningsmæssige tiltag i EU:

— Forslaget til Europa-Parlamentets og Rådets forordning om indberetning af værdipapirfinansieringstransaktioner og om disses gennemsigtighed (COM(2014) 40 af 29.1.2014): Når denne forordning er vedtaget, vil der blive krævet EU-dækkende indberetning af oplysninger om alle værdipapirfinansieringstransaktioner foretaget i EU, herunder kortfristede genkøbsaftaler og sell-buy-back-forretninger, til et transaktionsregister. EU's centralbanker og andre kompetente myndigheder vil få adgang til alle de data, der er nødvendige for, at de kan opfylde deres forpligtelser. Da kravet om indberetning forventes at træde i kraft efter 2017, er det yderst vigtigt at undgå overlappende indberetningskrav for markedsdeltagere.

— Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (2): Det er lige så vigtigt at undgå at pålægge markedsdeltagere overlappende indberetningskrav i forbindelse med derivattransaktioner. Med henblik herpå bør ECB-initiativet tage højde for allerede tilgængelige data i transaktionsregistre, således at der kun stilles krav om indberetning af manglende dataelementer, der er nødvendige for statistikproduktionen.

Da det er nødvendigt at undgå overlappende indberetningsforpligtelser, og idet der tages hensyn til den kommende ikrafttræden af en forordning om indberetning af værdipapirfinansieringstransaktioner og om disses gennemsigtighed, foreslås det, at artikel 11 ændres, således at det fastsættes, at regelmæssige opdateringer, efter den indledende første revision, kan finde sted med kortere intervaller end to år, hvis nye tilsvarende indberetningskrav, som er indført ved EU-lovgivning, træder i kraft. Til støtte for denne ændring foreslås det ligeledes, at der indføres en ny betragtning, hvori det anføres, at i de tilfælde, hvor oplysninger om en værdipapirfinansieringstransaktion eller en derivatkontrakt allerede er blevet indberettet til et transaktionsregister, og forudsat at ECB har effektiv adgang til oplysninger om disse transaktioner, anses de indberetningskrav, der er fastsat i forordningen fra ECB om pengemarkedsstatistik, for at være opfyldt.

Konklusion

Kommissionen støtter overordnet dette udkast til forordning, eftersom det bidrager til indsamling af pålidelige statistikker om finansielle markeder på europæisk plan, hvilket har stor betydning for interessenterne, deriblandt Kommissionen selv.

Kommissionen er imidlertid af den opfattelse, at der bør tages højde for ovennævnte spørgsmål.

Udfærdiget i Bruxelles, den 14. november 2014. På Kommissionens vegne Marianne THYSSEN Medlem af Kommissionen

(1) EFT L 318 af 27.11.1998, s. 8.

(2) EUT L 201 af 27.7.2012, s. 1.